Andijon tibbiyot institutida Respublikada yagona simulyatsion o‘quv Markazi ish boshladi

Yangi o‘quv yilidan Andijon davlat tibbiyot institutida talabalarga sifatli bilim berish, nazariya va amaliyotni birga olib borish  borasida yangi texnologiyalar joriy etildi.
Institut negizida o‘quv-simulyatsion laboratoriya tashkil etildi. Markaz ochilishiga bag‘ishlangan tadbirda institut rektori A. Madazimov so‘zladi.

Shifokorning mahorati nazariya orqali emas, faqat amaliyotda o‘z bahosini topadi. Markaz uchun alohida xonalar ajratilib, byudjyetdan tashqari mablag‘lar asosida talab darajasida ta'mirlandi. Eng so‘nggi rusumdagi tibbiy asbob-uskunalar, o‘quv jihozlari keltirildi.
– Ko‘p funksiyali markazning Andijonda ochilgani ta'lim tizimiga, kadrlar salohiyatiga ijobiy ta'sir ko‘rsatadi,  –  dedi  “Tibbiyotda simulyatsion o‘qitish jamiyatlari Rossiya kengashi” eksperti Aleksandr Chindyasov. – Kelgusida institut talabalari, mutaxassis-o‘qituvchilarini xalqaro tajribalar asosida o‘qitishga kelishib oldik.

“Tibbiy ta'limni rivojlantirish Yevropa assotsiatsiyasi” (Praga) va “Tibbiyotda simulyatsion o‘qitish jamiyatlari” (Rossiya)ning uslubiy tavsiyalari, amaliy yordamlari bilan tashkil etilgan laboratoriya talabalarning amaliy tayyorgarligi va uni baholash tizimini amalga oshiradi. 

Ta'lim sifatini oshirishda simulyatsion o‘qitish bir qancha ustuvor yo‘nalishlarga ega. Takrorlash va ko‘p marotaba kuzatish, imitatsion va virtual trening, bemor bilan ishlash davriga qadar amaliy tajribaga ega bo‘lish imkoniyatlari oshadi.  Aqlli robot amaliy ko‘nikma beribgina qolmay, bilim darajasini aniq, xolis tahlil qiladi.

Pult-nazorat markazida talabalar tengdoshlari tomonidan  bemorni ko‘rish, ular bilan muloqot qilish, tavsiyalar berish amaliyoti qay darajada bajarilayotganini virtual kuzatadilar. 

Markazda anesteziologiya-reanimatsiya, jarrohlik, akusherlik-ginekologiya, oftalmologiya, otorinolaringologiya, terapiya, pediatriya-neontologiya, anatomiya va bemor simulyatsiya kabinetlari mavjud.  Tadbir doirasida sohaga oid adabiyotlarga boy kitob do‘koni ochildi.
 
Elmurod Ermatov,
KUN.UZ muxbiri
Rustamjon Eshonov olgan suratlar.